སྲིད་སྐྱོང་བློ་བཟང་སེངྒེ་ལགས་ཀྱིས་ཁ་མཆུ་ཨང་ཉི་ཤུ་པ་དེ་དྲང་བདེན་གྱི་ཐག་གཅོད་ཡོང་ཐབས་དགོངས་པ་བཞེས་ཏེ་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་གཞན་གྱི་འོས་མི་འདེམས་སྒྲུག་གི་བརྒྱུད་རིམ་ནས་ཕྱིར་བཤོལ་གནང་དགོས་པ་ཡིན།གལ་སྲིད་བརྒྱུད་རིམ་དེ་ནས་ཕྱི་བཤོལ་མ་གནང་བར་ཁྲིམས་ཞིབ་པ་གསར་པའི་འོས་མིའི་ཁོངས་ཁོང་དང་འབྲེལ་བ་ཡོད་མཁན་མི་སྣ་གཅིག་གམ།ཡང་ན་རྒྱབ་སྐྱོར་གནང་མཁན་མི་སྣ་གཅིག་འོས་གཞིའི་ཁོངས་མིང་འདོན་བྱས་ཚེ།ཁ་མཆུ་ཨང་ཉི་ཤུ་པར་ཉན་ཞིབ་འགོ་འཛུགས་མ་གནང་གོང་ནས་རྙོག་གླེང་འགོ་འཛུགས་བྱ་རྒྱུ་དང་།དེས་ད་ལྟ་བཙན་བྱོལ་བོད་མིའི་སྤྱི་ཚོགས་འདི་དུམ་བུར་འཐོར་ནས་ཆིག་བསྒྲིལ་གྱི་གནས་སྟངས་བཙན་བྱོལ་བོད་མིའི་ལོ་རྒྱུས་ནང་ཚད་དམའ་ཤོས་ལ་སླེབས་ཡོད་པ་དེ་ད་དུང་སྡུག་ཏུ་འགྲོ་ཉེན་ཡོད།དེས་ན་བཀའ་ཤག་གི་དགོངས་པ་བཞིན་བཙན་བྱོལ་བོད་མིའི་སྤྱི་ཚོགས་ནང་ཆིག་བསྒྲིལ་གྱི་ནུས་པ་གོང་མཐོར་གཏོང་རྒྱུ་དང་།ཁྲིམས་ཞིབ་ཁང་གིས་ཁ་མཆུ་ཨང་ཉི་ཤུ་པ་དེ་དྲང་བདེན་གྱི་ཐག་གཅོད་བྱུང་བར་མང་མོས་ཀྱིས་ངོས་འཛིན་ཡོང་རྒྱུར་དགོངས་པ་བཞེས་ཀྱི་ཡོད་ཚེ།ཁྲིམས་ཞིབ་གཞན་གྱི་འོས་མི་འདེམས་སྒྲུག་གི་བརྒྱུད་རིམ་ནས་སྲིད་སྐྱོང་བློ་བཟང་སེངྒེ་ལགས་ཕྱིར་བཤོལ་གནང་དགོས་པ་དང་།དེ་ལྟར་གནང་བ་ཡིན་ན་ཁ་མཆུ་ཨང་ཉི་ཤུ་པར་ཁྲིམས་ཐག་ཇི་འདྲ་ཞིག་བྱུང་བ་དེར་ཡིད་ཆེས་དང་།ཁོང་སྐུ་སྒེར་གྱི་གཟི་བརྗིད་དང་བཙན་བྱོལ་བོད་མིའི་མང་གཙོའི་གཟི་བརྫིད་ཀྱང་ཡིན་པས་ཐག་གཅོད་མ་འཛོལ་བ་གནང་གལ་ཆེ་བ་རེད།དེ་མཚུངས་སྤྱི་ཁྱབ་ཁྲིམས་ཞིབ་ཁང་གིས་ཁ་མཆུ་ངོས་བཞེས་གནང་ཟིན་པར་བརྟེན་བཀའ་ཤག་གིས་ཁ་མཆུ་དེ་དག་འབྲེལ་ནས་ཆེས་མཐོའི་ཁྲིམས་ཞིབ་ཁང་ལ་དགོངས་ཚུལ་གྱི་ཡིག་ཆུང་གནང་བ་སོགས་གཏན་ནས་གནང་རྒྱུ་མེད།དེ་ལྟར་གནང་ཚེ་ཁྲིམས་ལུགས་ལ་འགོག་རྐྱེན་བཟོས་པ་ཆགས་རྒྱུ་རེད།མང་གཙོའི་སྒྲིག་འཛུགས་ནང་འཛིན་སྐྱོང་གི་མི་སྣས་ཁྲིམས་ཁང་དང་གྱོད་ཞིབ་ལ་ཐེ་བྱུས་བྱས་པ་དེ་ཁྲིམས་ཀྱིས་བསྐྱངས་པའི་ལམ་ལུགས་ལ་འགོག་རྐྱེན་ཆེ་ཤོས་ལ་ངོས་འཛིན་བྱེད་ཀྱི་ཡོད།བདེན་རྫུན་ཇི་ལྟར་ཡང་སྐུ་ཚབ་དོན་གཅོད་ཟུར་པ་སྤེན་པ་ཚེ་རིང་ལགས་ལས་མཚམས་འཇོག་དགོས་པའི་ཐག་གཅོད་དེ་༧གོང་ས་མཆོག་གི་དགོངས་པ་དང་འབྲེལ་བ་ཡོད་ཚུལ་བཀོད་དེ་སྤེན་པ་ཚེ་རིང་ལགས་ཀྱིས་ཞུ་གཏུགས་བྱས་པའི་ཁ་མཆུ་དེ་ངོས་ལེན་གནང་རྒྱུ་མེད་སྐོར་ཆེས་མཐོའི་ཁྲིམས་ཞིབ་ཁང་ལ་ཡིག་ཆུང་བཏང་བའི་གནས་ཚུལ་ཞིག་གོ་རྒྱུ་འདུགགལ་སྲིད་གནས་ཚུལ་དེ་བདེན་པ་ཡིན་ཚེ་བཀའ་ཤག་གིས་ཆེས་མཐོའི་ཁྲིམས་ཞིབ་ཁང་ལ་གནོན་ཤུགས་སྤྲོད་ཐབས་བྱས་པ་ཞིག་ཡིན་པས་དེ་ནི་དྲང་བདེན་གྱི་ཁྲིམས་གཏུག་ཡོང་རྒྱུར་ཚབས་ཆེའི་འགོག་རྐྱེན་བཟོ་ཐབས་བྱས་པ་མ་ཟད།གསུམ་བཅུའི་དུས་དྲན་ཉིན་སྲིད་སྐྱོང་བློ་བཟང་སེངྒེ་ལགས་ཀྱིས་སྐད་གསང་ཐོན་པོས་ཆེས་མཐོའི་ཁྲིམས་ཞིབ་ཁང་ལ་ཁྲིམས་གཏུགས་བྱས་ན་འགྲིག་གི་རེད་ཅེས་གསུངས་པ་དང་།དེ་རྗེས་སྤྱི་འཐུས་གྲོས་ཚོགས་སུ་སྲིད་སྐྱོང་དང་བཀའ་བློན་རྣམ་པས་ཀྱང་ཁྲིམས་གཏུག་བྱེད་དགོས་གསུངས་པ་བཅས་ནི་མང་ཚོགས་ལ་སྡིག་བསྐུལ་བྱས་པ་ཙམ་ཞིག་ཆགས་རྒྱུ་རེད།